| Religija u Češkoj (2011) |
| --- |
|  |  |  |  |  |
| Neopredijeljeni |    | 45.2% |
| Nereligiozni |    | 34.2% |
| Katolici |    | 10.3% |
| Druge religije |    | 9.4% |
| Protestanti |    | 0.8% |
|  |

Pad postotka religiozno opredijeljenih osoba u Češkoj (tamno plava boja) u odnosu na nereligiozne (svijetlo plava boja) od 1950. do 2001.
**Religija u Češkoj** bila je dugo vremena obilježena vladavinom kršćanstva sve do prve polovice 20. stoljeća; od tada je konstantno opadala te je danas Češka jedna od najmanje religioznih država u svijetu.

Česi su često kroz povijest karakterizirani kao "tolerantni i ravnodušni prema religiji". Prema popisu stanovništva iz 2011. 34,2% stanovništva je izjavilo da su nereligiozni, 10,3% da su katolici a 10,2% je slijedilo druge vrste religija. Čak 45,2% stanovništva nije se izjasnilo po pitanju religije. Od 1991. do 2001. pa sve do 2011. privrženost katoličanstvu je išlo od 39,0% do 26,8% da bi na kraju spalo na svega 10,3% čeških građana.

Prema anketi Eurobarometra 2010. 16% čeških građana izjavilo je da "vjeruju da postoji Bog" (najmanja rata od svih zemalja članica EU-a), dok je 44% odgovorilo da "vjeruju da postoji neka vrsta duha ili životne sile" dok je 37% izjavilo da "ne vjeruju niti u bilo kakav duh, Boga ili životnu silu".

Eurobarometar je utvrdio i da su agnostici najveća skupina u Češkoj i čine 39% građana. Kršćani čine 34% građana: na katolike otpada 29% ispitanika, dok protestanti čine 2% a drugi kršćani 3%. Ateisti čine 20% ispitanika, a neopredijeljeni 6%.

Religija u Češkoj, popisi 1991–2011.|  | 1991. | 2001. | 2011. |
| broj |  % | broj |  % | broj |  % |
| Katolici | 4,021,385 | 39.0 | 2,740,780 | 26.8 | 1,083,899 | 10.3 |
| Evangelisti | 203,996 | 2.0 | 117,212 | 1.1 | 51,916 | 0.5 |
| Čehoslovačka husitska crkva | 178,036 | 1.7 | 99,103 | 1.0 | 39,276 | 0.4 |
| Druge religije | 120,317 | 1.7 | 330,993 | 3.2 | 292,347 | 2.7 |
| Vjernici nepovezani sa određenom religijom |  |  |  |  | 707,649 | 6.7 |
| Nereligiozni | 4,112,864 | 39.9 | 6,039,991 | 59.0 | 3,612,804 | 34.2 |
| Neopredijeljeni | 1,665,617 | 16.2 | 901,981 | 8.8 | 4,774,323 | 45.2 |
| Ukupno | 10,302,215 | 10,230,060 | 10,562,214 |

Kršćanstvo je dugo vremena bila dominantna religija u državi i Česi su velikom većinom bili kršćani sve do 19. stoljeća. Poput i drugih slavena, i Česi su prvotno bili pogani, da bi prešli na kršćanstvo između 8. i 10. stoljeća. Borživoj I, kojega su krstili Ćiril i Metod, bio je prvi vladar Bohemije koji se službeno prihvatio kršćanstvo kao državnu religiju. 

Kršćanstvo je, poput i većine drugih religija, bilo potisnuto tijekom komunističke vladavine u sovjetskom bloku u 20. stoljeću. Međutim, nakon kraha komunizma između 1989. i 1991. u većini zemalja istočne Europe je došlo do povratka kršćanstva, izuzev Češke u kojoj je religija nastavila padati. Prema posljednjem popisu iz 2011. tek se 13,9% čeških građana izjasnilo pripadnicima određene religije, dok je čak 79,4% bilo ili nereligiozno ili neopredijeljeno.

2009. papa Benedikt XVI posjetio je Češku kako bi pozvao na povratak religiji i "borbu protiv ateističke ideologije". Međutim, za razliku od drugih država u kojima je dočekan hvalospjevima gomile i transparentima, papu su u Pragu dočekale gotovo prazne ulice. Zamjenik urednika novina Lidove Noviny, Jaroslav Plasl, je izjavio: "Ako je papa htio započeti religioznu obnovu u Europi, nije mogao izabrati gore mjesto od Češke, gdje nitko ne vjeruje u ništa."

Eksterni linkovi
----------------

***Religija u Češkoj*** na Wikimedijinoj ostavi

* Lubomir Müller (2004). „Law and Religion in the Czech Republic". *Critical Issues in Social Justice*: 295-298. DOI:10.1007/978-1-4419-9094-5\_20.